**Δελτίο Τύπου:**

**TÜV NORD: Εγκαίνια του μεγαλύτερου σταθμού ανεφοδιασμού υδρογόνου για βαρέα και επιβατικά οχήματα στην Ευρώπη**

Κομβικό ρόλο στη λειτουργία του μεγαλύτερου σταθμού ανεφοδιασμού υδρογόνου της Ευρώπης για βαρέα και επιβατικά οχήματα διαδραμάτισε το TÜV NORD

Ο εν λόγω σταθμός εγκαινιάστηκε στις 30 Νοεμβρίου, στο Neumünster της Γερμανίας και στις εγκαταστάσεις του μπορούν να διακινηθούν μέχρι και 2.000 κιλά υδρογόνου σε καθημερινή βάση, συμβάλλοντας καθοριστικά στις βιώσιμες μεταφορές, ιδιαίτερα εκείνων που σχετίζονται με βαρέα εμπορεύματα.

Στο πλαίσιο του ρόλου της στο έργο, το TÜV NORD υποστήριξε ενεργά την εταιρεία Hypion κατά τη διάρκεια της επίσημης διαδικασίας αδειοδότησης, πριν από την κατασκευή του σταθμού ανεφοδιασμού.

Πρόκειται για μια ιδιαίτερα απαιτητική και περίπλοκη διαδικασία, με δεδομένο ότι το υδρογόνο έχει μια σειρά από ιδιαιτερότητες σε σχέση με τη βενζίνη, το ντίζελ, το υγραέριο ή το φυσικό αέριο, που χρησιμοποιούνται σήμερα στα συμβατικά πρατήρια καυσίμων.

Ειδικότερα, όσον αφορά στα μέτρα αντιεκρηκτικής προστασίας, οι ειδικές ιδιότητες του υδρογόνου έπρεπε να ληφθούν υπόψη κατά τον καθορισμό των ζωνών αντιεκρηκτικής προστασίας. Αντίστοιχα ιδιαίτερα μεγάλη πρόκληση αποτέλεσε η παράδοση και αποθήκευση υδρογόνου αναφορικά με τη διαδικασία αδειοδότησης. Αυτό συνέβη επειδή το τρέχον κανονιστικό πλαίσιο για τη βιομηχανική ασφάλεια και υγεία δεν λαμβάνει επαρκώς υπόψη τις ειδικές συνθήκες των σταθμών ανεφοδιασμού με υδρογόνο, ιδίως όσον αφορά τη διαδικασία αδειοδότησης.

Ο κ. Gerald Collin, Επικεφαλής του OBS Process Technology του TÜV NORD στο Αμβούργο, τόνισε, μεταξύ άλλων, πως «Η ομάδα της Hypion, με την υποστήριξη ειδικών από την ομάδα μας, υλοποίησε αποτελεσματικά τον μεγαλύτερο σταθμό ανεφοδιασμού με υδρογόνο για φορτηγά στην Ευρώπη. Αυτό το επίτευγμα αντιπροσωπεύει ένα σαφές ανταγωνιστικό πλεονέκτημα για τον πελάτη μας, αλλά και μια σημαντική εμπειρία μάθησης τόσο για τον πελάτη μας, όσο και για το TÜV NORD».

**Λίγα λόγια για την TÜV HELLAS (TÜV NORD)**

Η TÜV HELLAS (TÜV NORD) είναι Οργανισμός Επιθεώρησης, Πιστοποίησης και Εκπαίδευσης, μέλος του Γερμανικού Ομίλου TÜV NORD GROUP. Στην Ελλάδα δραστηριοποιείται από το 1987, παρέχοντας ανεξάρτητες υπηρεσίες Επιθεώρησης και Πιστοποίησης (Third Party Inspection-Certification) σε όλο το φάσμα των επιχειρήσεων, τόσο στον ιδιωτικό όσο και στο δημόσιο τομέα, στους τομείς της Τεχνολογίας, της Ποιότητας, της Ασφάλειας, της Ενέργειας και του Περιβάλλοντος. Μέχρι σήμερα έχει πιστοποιήσει περισσότερα από 10.000 Συστήματα Ποιότητας και παρέχει πιστοποιητικά με διεθνή αναγνώριση που αποτελούν διαβατήριο εγκυρότητας στις διεθνείς αγορές. Στον τομέα των Επιθεωρήσεων συμμετέχει και καθορίζει αποφασιστικά το παρόν και μέλλον της Ποιότητας των Τεχνικών Έργων, έχοντας αναλάβει την επιθεώρηση και πιστοποίηση των μεγαλύτερων έργων υποδομής της χώρας μας.

Η TÜV HELLAS (TÜV NORD) διαθέτει γραφεία στη Θεσσαλονίκη, στο Ηράκλειο Κρήτης και στα Ιωάννινα, θυγατρικές εταιρείες στην Κύπρο και στην Αίγυπτο και παγκόσμια παρουσία μέσω της πιστοποίησης και επιθεώρησης έργων ανά την υφήλιο.

Για περισσότερες πληροφορίες επικοινωνήστε με τον κ. Γιώργο Φρίγκα (6936028853, press@tuv-nord.com)